[{"text_idx": "#000002", "text": "La 20an de novembro en la Ruslanda c\u0302efurbo pasis la 11a Moskva Lingva Festivalo. En la duan jardekon de sia historio la festivalo eniris nesenprobleme. Unu tagon antau\u0306 g\u0302i la administracio de la universitato, kun kiu estis traktita kaj jam arang\u0302ita la festivalo, malpermesis okazigi g\u0302in en sia ejo. Por nuligi la eventon au\u0306 remeti g\u0302in aliloken la organizantoj havis la vendredan vesperon kaj la sabatan tagon. Konservi la daton estis tre grave, c\u0302ar la festivalo estis tre vaste anoncita interrete kaj c\u0302ar kelkaj prelegontoj kaj gastoj el aliaj urboj jam venis al Moskvo au\u0306 estis venontaj."}, {"text_idx": "#000003", "text": "Post tranokta interkonsilado la kvar c\u0302eforganizantoj decidis riski kaj transmeti la festivalon en alian, iom pli malgrandan edukejon. Nuliginte la tradiciajn multhomajn solenaj\u0302ojn \u2013 la Malfermon kun parado de la lingvoprezentantoj kaj Fermon kun granda koncerto \u2013 sed preskau\u0306 sen perdoj en la laborprogramo, ni okazigis la festivalon en la Centro de pedagogia majstreco (CPM). Vere: \u201ckiu ne riskas, tiu ne trinkas s\u0302au\u0306mvinon\u201d. Lau\u0306 multaj partoprenintoj la festivalo grave gajnis pro tiuj s\u0302ang\u0302oj: la malpli granda ejo evidentig\u0302is pli oportuna por orientig\u0302i, la aparataro bone funkciis en c\u0302iuj klasoj, la etoso ig\u0302is ec\u0302 pli hejmeca kaj samideana, ol kutime. La festivalo tiom plac\u0302is al c\u0302iuj, ke ni ec\u0302 pripensos transiron al malpli grandaj festivalejoj por estonto."}, {"text_idx": "#000004", "text": "En la nelonga malfermo salutis kaj bondeziris la festivalon g\u0302ia direktoro Irina Gonc\u0302arova kaj la vicdirektoro Anton Somin, ankau\u0306 nia savinto Vitalij Arnold \u2013 la direktoro de CPM. Post dek minutoj en 17 cambroj de la Centro komencig\u0302is la programo: lingvoprezentadoj, lingvistikaj prelegoj, majstroklasoj kaj iom da nacikulturaj distraj\u0302oj. Entute la festivalo liveris al la interesig\u0302antoj 130 kvardekminutajn arang\u0302ojn. El 64 lingvaj prezentoj 24 okazis dufoje, kaj prezento de Esperanto \u2013 trifoje. La festivalon kronis komuna lingva kvizo por c\u0302iuj. En la organizado partoprenis 35 homoj (21 el ili estas esperantistoj) kaj deko da volontuloj. La prelegantoj estis c\u0302irkau\u0306 100. La gastoj apenau\u0306 kalkuleblas, c\u0302ar la festivalo estas senpaga, sed estis disprenitaj c\u0302. 800 programfolioj. Post la oficiala programo la organizantoj kaj prelegantoj estis regalitaj en la mang\u0302ejo, ni tostis per s\u0302au\u0306mvino kaj sukoj, multe kaj bele kantis, farinte por ni mem la amikan koncerton."}, {"text_idx": "#000005", "text": "Tra la festivalo la Esperanta spirito s\u0302vebis c\u0302ie \u2013 kaj apud la Esperanta stando kun libra ekspozicio, kaj en paroloj de la organizantoj, kaj en la programfolioj kun reklamoj de Esperanto-arang\u0302oj, videblaj en c\u0302ies manoj."}, {"text_idx": "#000006", "text": "La evento de tiu c\u0302i festivalo estas g\u0302ia preskau\u0306samag\u0302ulo, la 11-jara Petro Fedosov, la plej juna lingvoprezentanto tra la historio de MLF kaj eble ec\u0302 tra la 20-jara historio de c\u0302iuj lingvaj festivaloj en la mondo. Fluparolanta esperantisto-au\u0306todidakto ekde la fino de la pasinta jaro, Pec\u0302jo prezentis Esperanton, kaj faris tion kun nekredebla majstreco. Admirojn kaj gratulojn!"}, {"text_idx": "#000008", "text": "Fine mi volonte mencias, ke unu tagon antau\u0306 MLF-11, la 19an de novembro, sabate, en la Siberia urbo Novosibirsko okazis la unua Lingva Festivalo. Ni ankorau\u0306 ne scias la detalojn, sed kore salutas la kurag\u0302on de la organizanto Katerina Arbekova kaj deziras al la nova festivalo longan vivon! Intertempe la moskva teamo de prelegantoj jam preparig\u0302as stari norden, al la Granda Novgorodo, por kontribui al la programo de la 5a tiea festivalo, okazonta la 27an de novembro."}, {"text_idx": "#000009", "text": "Vastig\u0302on al la Festivala Movado!"}, {"text_idx": "#000014", "text": "En 1990, jes 1990, mi veturis al Moskvo kaj propraokule spektis sur Rug\u0302a Placo mem en la koro de ateisma komunismo du manifestaciojn okaze de festa tago en Oktobro, fakte frue en Novembro se mi memoras \u2013 (1) Kristana sankta meso (2) la caro revenu. Similaj ikonrompaj eventoj miaopinie baldau ekokazos en Usono kiam la nova prezidento tie regas."}, {"text_idx": "#000017", "text": "La informo mankas, c\u0302ar ni opinias g\u0302in ekster la temo. Por ni pli gravas, ke la festivalo okazis kaj kiel g\u0302i pasis, ol pro kio g\u0302i ne okazus.\nOrganizo de senpaga festivalo en grandegega universitato far\u2019 de jure neregistrita societo, kia estas la Moskva E-Asocio, estas burokrate tre komplika afero, postulanta multegajn interkonsentojn. Sed c\u0302i-foje ni trafis specialan situacion. Tuj post la konfirmo de la Festivalo far\u2019de la rektoro de la Moskva pedagogia s\u0302tata universitato tiu (la rektoro) estis subite maldungita de la Rusia registaro, sed liaj maldungig\u0302antaj teamanoj \u2013 jam niaj kunlaborantoj \u2013 garantiis al ni, ke ili transdonos la aferon al la nova teamo de la nova c\u0302efo, kaj tiuj homoj multe klopodis, sed la transdonado ne iris glate, kaj kiam c\u0302io estis finpreparita kaj bezonatis nur skriba permeso de la nova rektoro por enlasi la festivalon en la Konstruaj\u0302on de filologiaj fakultatoj, la rektoro skribis, ke opinias la okazigon de la evento ne celkonforma. Tio okazis vendrede tage, kaj por dimanc\u0302o estis anoncita (tra tuta Moskvo) la festivalo. Dank\u2019al nekredeblaj penoj de la organiza teamo kaj bons\u0302anco trakti la problemon kun Vitalij Arnold, la Festivalo okazis en la Centro de pedagogia majstreco."}, {"text_idx": "#000018", "text": "Mankas la informo, kial \u201cunu tagon antau\u0306 g\u0302i la administracio de la universitato, kun kiu estis traktita kaj jam arang\u0302ita la festivalo, malpermesis okazigi g\u0302in en sia ejo\u201d... kaj kial mankas, tiu c\u0302i informo?"}, {"text_idx": "#000021", "text": "Demonstraj versioj de \u201cLa Ondo\u201d"}]